Ir-Regolament tal-Kummissjoni (KE) Nru 1530/2002
tas-27 ta’ Awwissu 2002
li jemenda l-Annessi I, II u III tar-Regolament tal-Kunsill (KEE) Nru 2377/90 li jippreskrivi proċedura tal-Komunità għall-istabbiliment ta’ limiti massimi ta’ residwu ta’ prodotti mediċinali veterinarji fl-ikel li joriġina mill-annimali
(Test b’rilevanza għaż-ŻEE)
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jippreskrivi proċedura tal-Komunità għall-istabbiliment ta’ limiti massimi ta’ residwu ta’ prodotti mediċinali veterinarji f’ikel li ġej mill-annimali [1], kif emendat l-aħħar bir-Regolament tal-Kummissjoni (KE) Nru 1181/2002 [2], u partikolarment l-Artikoli 6, 7 u 8 tiegħu;
Billi:
(1) Skond ir-Regolament (KEE) Nru 2377/90, limiti massimi ta’ residwu għandhom jiġu stabbiliti progressivament għas-sustanzi farmakoloġikament attivi kollha li huma wżati fi ħdan il-Komunità fi prodotti mediċinali veterinarji intiżi għall-amministrazzjoni lill-annimali li jipproduċu l-ikel.
(2) Limiti massimi ta’ residwu għandhom jiġu stabbiliti biss wara l-eżami fi ħdan il-Kumitat għall-Prodotti Mediċinali Veterinarji ta’ l-informazzjoni kollha rilevanti li tikkonċerna s-sigurtà tar-residwi tas-sustanza konċernata għall-konsumatur ta’ l-ikel li ġej mill-annimali u l-impatt tar-residwi fuq l-ipproċessar industrijali ta’ l-ikel.
(3) Meta qed jiġu stabbiliti limiti massimi ta’ residwu għal residwi ta’ prodotti mediċinali veterinarji f’ikel li ġej mill-annimali, huwa neċessarju li tkun speċifikata l-ispeċi ta’ annimal li fih ir-residwu jista’ jkun preżenti, il-livelli li jistgħu ikunu preżenti f’kull wieħed mit-tessuti tal-laħam rilevanti miksuba mill-annimal trattat (tessut immirat) u n-natura tar-residwu li tkun rilevanti għall-monitoraġġ ta’ residwi (residwu ta’ immarkar).
(4) Minħabba n-nuqqas ta’ disponibilità ta’ prodotti mediċinali veterinarji għal ċerti speċi li jipproduċu l-ikel [3], il-limiti massimi ta’ residwu jistgħu jiġu stabbiliti permezz ta’ metodi ta’ estrapolazzjoni minn limiti massimi ta’ residwu magħmula għal speċi oħra fuq bażi strettament xjentifika.
(5) Għall-kontroll ta’ residwi, kif provdut fil-leġislazzjoni approprjata tal-Komunità, limiti massimi ta’ residwu għandhom normalment jiġu stabbiliti għall-intiżi tessuti ta’ fwied jew kliewi. Madankollu, il-fwied u l-kliewi huma ta’ spiss maqlugħa mill-karkassi fil-moviment tal-kummerċ internazzjonali, u limiti massimi ta’ residwu għandhom għalhekk ukoll dejjem jiġu stabbiliti għall-muskoli jew għat-tessuti tax-xaħam.
(6) Fil-każ ta’ prodotti mediċinali veterinarji intiżi għall-użu f’għasafar li jbidu, annimali li jipproduċu l-ħalib jew naħal ta’ l-għasel, limiti massimi ta’ residwu għandhom jiġu stabbiliti wkoll għall-bajd, ħalib jew għasel.
(7) Dihydrostreptomycin, Streptomycin u Meloxicam għandhom jiġu inseriti fl-Anness I tar-Regolament (KEE) Nru 2377/90.
(8) Azagly-nafarelin u Deslorelin aċetat għandhom jiġu inseriti fl-Anness II tar-Regolament (KEE) Nru 2377/90.
(9) Biex tippermetti għat-tkomplija ta’ studji xjentifiċi, it-tul tal-validità tal-limiti massimi ta’ residwu proviżorju definit hawn qabel fl-Anness III tar-Regolament (KEE) Nru 2377/90 għandu jiġi estiż għall-Altrenogest.
(10) Perjodu adegwat għandu jitħalla qabel id-dħul fis-seħħ ta’ dan ir-Regolament biex jippermetti lill-Istati Membri li jagħmlu kull aġġustament li jista’ jkun neċessarju għall-awtorizzazzjonijiet biex jitpoġġew il-prodotti mediċinali veterinarji konċernati fis-suq li ġew mogħtija skond id-Direttiva 2001/82/KE tal-Parlament Ewropew u tal-Kunsill [4] biex jieħdu in konsiderazzjoni il-provvedimenti ta’ dan ir-Regolament.
(11) Il-miżuri pprovduti f’dan ir-Regolament huma skond l-opinjoni tal-Kumitat Permanenti fuq il-Prodotti Mediċinali Veterinarji,
ADOTTAT DAN IR-REGOLAMENT:
L-Artikolu 1
L-Annessi I, II u III tar-Regolament (KEE) Nru 2377/90 huma hawnhekk emendati kif indikat fl-Anness ma’ dan.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mis-60 jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u għandu jkun applikabbli direttament fl-Istati Membri kollha.
Magħmul fi Brussel, fis-27 ta’ Awwissu 2002.